ओबामा ने कतर के अमीर से लीबिया पर चर्चा की  
अमेरिकी राष्ट्रपति ने कतर के अमीर हम्माद बिन खलीफा अल-थानी से मुलाकात की और लीबिया एवं पश्चिम एशिया के मौजूदा हालात पर चर्चा की।
अमेरिकी राष्ट्रपति बराक ओबामा ने गुरुवार को कतर के अमीर (शासक) हम्माद बिन खलीफा अल-थानी से मुलाकात की और लीबिया एवं पश्चिम एशिया के मौजूदा हालात पर चर्चा की। मुलाकात के बाद ओबामा ने कहा, यह मुलाकात बहुत उपयोगी रही। अमीर ने जिस तरह का नेतृत्व दिखाया है, उससे पश्चिम एशिया में लोकतंत्र के आने के संकेत मिले हैं।  ओबामा ने कहा, अमीर के नेतृत्व और नाटो के सहयोग के बिना लीबिया में गठबंधन सेना की कार्रवाई इस पैमाने पर मुमकिन नहीं थी। कतर के अमीर का यह मानना है कि लीबिया के लोगों को अपने अधिकार और आजादी मिलनी चाहिए।  उन्होंने कहा, लीबिया में गठबंधन सेना के अभियान में कतर न सिर्फ कूटनीतिक, बल्कि सैन्य तरीके से भी मदद कर रहा है। ओबामा ने कतर को फुटबॉल विश्व कप-2022 की मेजबानी मिलने पर अमीर हम्माद को बधाई दी।  हम्माद ने मिस्र और ट्यूनिशिया में लोकतंत्र बहाली को लेकर अमेरिकी भूमिका के लिए ओबामा को धन्यवाद दिया। उन्होंने कहा कि पश्चिम एशिया में सबसे महत्वपूर्ण मुद्दा इस्राइल-फिलस्तीन शांति है।